CELEX: 32007D0595
Language: fi
Date: 2007-05-22 00:00:00
Title: 2007/595/EY: Komission päätös, tehty 22 päivänä toukokuuta 2007 , keskittymän julistamisesta yhteismarkkinoille ja ETA-sopimuksen toimintaan soveltuvaksi (Asia COMP/M.4404 – UNIVERSAL/BMG MUSIC PUBLISHING) (tiedoksiannettu numerolla K(2007) 2160)

1.9.2007   
            
            
               FI
            
            
               Euroopan unionin virallinen lehti
            
            
               L 230/12
            
         
      KOMISSION PÄÄTÖS,
   tehty 22 päivänä toukokuuta 2007,
   keskittymän julistamisesta yhteismarkkinoille ja ETA-sopimuksen toimintaan soveltuvaksi
   (Asia COMP/M.4404 – UNIVERSAL/BMG MUSIC PUBLISHING)
   (tiedoksiannettu numerolla K(2007) 2160)
   (Ainoastaan englanninkielinen teksti on todistusvoimainen)
   (2007/595/EY)
   Komissio teki 22 päivänä toukokuuta 2007 päätöksen sulautuma-asiassa yrityskeskittymien valvonnasta 20 päivänä tammikuuta 2004 annetun neuvoston asetuksen (EY) N:o 139/2004 (1) ja erityisesti sen 8 artiklan 2 kohdan nojalla. Päätöksen koko teksti, josta on poistettu luottamukselliset tiedot, on saatavilla asian todistusvoimaisella kielellä ja komission työkielillä kilpailun pääosaston verkkosivuilla osoitteessa http://ec.europa.eu/comm/competition/index_en.html
   TIIVISTELMÄ PÄÄTÖKSESTÄ
   
               (1)
            
            
               Asiassa on kyse neuvoston asetuksen (EY) N:o 139/2004 (’sulautuma-asetus’) 4 artiklan mukaisesta ehdotetusta yrityskeskittymästä, jolla ranskalaiseen Vivendi SA -ryhmään (’Vivendi’) kuuluva yhdysvaltalainen yritys Universal Music Group Inc. (’Universal’) hankkii asetuksen 3 artiklan 1 kohdan b alakohdassa tarkoitetun määräysvallan nykyään Bertelsmann-konserniin kuuluvassa saksalaisessa yrityksessä BMG Music Publishing Group (’BMG’) ostamalla osakkeita ja omaisuutta.
            
         
               (2)
            
            
               Universal on kansainvälisen mediayhtiö Vivendin tytäryhtiö. Yrityksen maailmanlaajuiseen toimintaan kuuluvat mm. musiikin äänittäminen ja kustantaminen. Universal toimii musiikin kustantamisen alalla Universal Music Publishing Groupin (’UMPG’) kautta.
            
         
               (3)
            
            
               BMG on osa Bertelsmann-konsernia (’Bertelsmann’), joka on kansainvälinen mediayhtiö. BMG:hen sisältyvät Bertelsmannin maailmanlaajuiset toimet musiikin kustantamisen alalla.
            
         
               (4)
            
            
               Markkinatutkimuksessa ilmeni, että yrityskeskittymä aiheuttaisi verkko-oikeuksien markkinoilla Itävallassa, Tšekissä, Saksassa, Puolassa ja Yhdistyneessä kuningaskunnassa sekä Euroopan talousalueella vakavan esteen tehokkaalle kilpailulle yksipuolisten vaikutusten vuoksi. Osapuolten ehdottamat sitoumukset poistavat kuitenkin kilpailuongelmat.
            
         1.   Merkitykselliset tuotemarkkinat
   
               (5)
            
            
               Musiikin julkaisemisessa hyödynnetään tekijän teollis- ja tekijänoikeuksia (jäljempänä sanaa ’tekijä’ käytetään tarkoittamaan sekä sanoittajaa (sanat) että säveltäjää (musiikki)). Yleensä tekijät siirtävät teostensa tekijänoikeudet (’julkaisuoikeudet’) musiikin kustantajille ja saavat näiltä ennakkomaksuja sekä osuuden rojalteista, joita kertyy heidän teostensa kaupallisesta hyödyntämisestä.
            
         
               (6)
            
            
               Musiikin kustantajat hyödyntävät tekijöiltä saamiaan oikeuksia myöntämällä lisenssejä oikeuksien käyttäjille. Käyttäjät maksavat rojalteja näiden musiikkiteosten käytöstä. Oikeuksien tyypistä riippuen lisenssit oikeuksien käyttäjille myöntää joko suoraan kustantaja tai ne myönnetään yhteisvalvontajärjestöjen kautta.
            
         
               (7)
            
            
               Merkityksellisten tuotemarkkinoiden määrittelemiseksi tehdyssä markkinatutkimuksessa vahvistui, että musiikin julkaisuoikeuksien hyödyntämisen alalla täytyy eritellä erilaisia luokkia, kuten mekanisointi-, esitys-, synkronointi-, painatus- ja verkko-oikeudet. Näitä luokkia sovelletaan musiikin käytön eri muotoihin. Esimerkiksi mekanisointioikeuksia tarvitaan CD-levyjen äänittämiseen, esitysoikeudet tarvitaan musiikin soittamiseen radiossa ja baareissa, synkronointioikeuksia tarvitaan, jos musiikkia käytetään elokuvissa, painatusoikeudet sallivat käyttäjän tuottaa nuotteja, ja verkko-oikeudet vaaditaan musiikin myyntiin Internetin ja matkaviestinten välityksellä. Nämä oikeuksien eri luokat muodostavat siis erilliset markkinat.
            
         
               (8)
            
            
               Tekijöille suunnattujen musiikin julkaisupalvelujen markkinoiden osalta markkinatutkimuksessa vahvistui, ettei tarkempi erottelu ole välttämätöntä, sillä tekijät eivät tavallisesti käytä eri kustantajia eri oikeuksille.
            
         2.   Merkitykselliset maantieteelliset markkinat
   
               (9)
            
            
               Markkinatutkimuksessa kävi ilmi, että tekijöille suunnattujen musiikin julkaisupalvelujen markkinat ja mekanisointi-, esitys-, synkronointi-, painatus- ja verkko-oikeuksien hyödyntämisen markkinat vaikuttavat olevan kansalliset. Verkko-oikeuksien Euroopan talousalueen laajuisten markkinoiden kehittyminen tulevaisuudessa on todennäköistä. Kaikkien merkityksellisten tuotemarkkinoiden tarkka maantieteellinen laajuus voidaan jättää tarkemmin määrittelemättä, sillä analyysin tulokset ovat samanlaiset markkinoiden maantieteellisestä laajuudesta riippumatta.
            
         3.   Yrityskeskittymän vaikutusalaan kuuluvat markkinat ja kilpailuanalyysi
   
               (10)
            
            
               Ilmoitettu keskittymä vaikuttaa tekijöille suunnattujen musiikin julkaisupalvelujen markkinoihin sekä mekanisointi-, esitys-, synkronointi-, painatus- ja verkko-oikeuksien hyödyntämisen markkinoihin useissa ETA-maissa sekä koko Euroopan talousalueella. Markkinatutkimuksessa kävi ilmi, ettei yrityskeskittymä aiheuta kilpailuongelmia sen vaikutusalaan kuuluvilla markkinoilla verkko-oikeuksia lukuun ottamatta.
            
         
               (11)
            
            
               Tekijöille suunnattujen musiikin julkaisupalvelujen markkinoiden suhteen markkinatutkimus osoitti, että tekijöillä on tulevaisuudessakin riittävä määrä vaihtoehtoja yrityskeskittymälle. Sulautuma ei siis aiheuta kilpailuongelmia sen vaikutusalaan kuuluvilla tekijöille suunnattujen musiikin julkaisupalvelujen markkinoilla.
            
         
               (12)
            
            
               Musiikin julkaisuoikeuksien hyödyntämisen osalta markkinatutkimus osoitti, ettei yrityskeskittymä todennäköisesti aiheuta kilpailuongelmia mekanisointi-, esitys-, synkronointi- ja painatusoikeuksien markkinoilla. Niillä markkinoilla, joilla yhteisvalvontajärjestöt ovat keskeisessä asemassa (mekanisointi- ja esitysoikeudet), sulautumalla ei ole merkittävää vaikutusta, koska yhteisvalvontajärjestöt päättävät hinnoittelusta ja myöntävät käyttäjille lisenssejä ketään syrjimättä. Niillä markkinoilla, joilla kustantajat hallinnoivat oikeuksia yhteisvalvontajärjestöistä riippumatta (synkronointi- ja painatusoikeudet), markkinatutkimuksessa vahvistui, että asiakkailla on sulautuman jälkeenkin riittävästi vaihtoehtoja yrityskeskittymälle. Ei siis ole todennäköistä, että Universal pystyy sulautuman jälkeen korottamaan esitys-, mekanisointi-, synkronointi- ja painatusoikeuksien hintoja.
            
         
               (13)
            
            
               Verkko-oikeuksien markkinoilla kustantajat ovat äskettäin alkaneet vetää oikeuksiaan angloamerikkalaisiin teoksiin pois perinteisestä yhteisvalvontajärjestöihin perustuvasta järjestelmästä. Ne ovat alkaneet siirtää oikeuksiaan tietyille yhteisvalvontajärjestöille, jotka toimivat yksittäisen kustantajan edustajina – tämä mahdollisuus on vahvistettu vuonna 2005 annetussa komission suosituksessa.
            
         
               (14)
            
            
               Markkinatutkimuksessa ilmeni, että muutoksen jälkeen päätösvalta hinnoittelusta siirtyy yhteisvalvontajärjestöiltä kustantajille. Tässä uudessa ympäristössä Universal pystyy sulautuman jälkeen hallitsemaan suurta osaa teoksista joko sen (täysimääräisten tai osittaisten) tekijänoikeuksien kautta tai sen oikeuksilla yksittäisiin äänitteisiin. Universal hallitsisi Itävallassa, Tšekissä, Saksassa, Puolassa ja Yhdistyneessä kuningaskunnassa sekä koko Euroopan talousalueen laajuisesti jopa 50 prosenttia tai vieläkin suurempaa osaa listahiteistä. Näin siitä tulisi välttämätön kaikille verkko- ja matkaviestinmusiikkipalveluille, joilla olisi sulautuman jälkeen huomattavasti vähemmän mahdollisuuksia pysytellä erossa Universalista.
            
         
               (15)
            
            
               Komissio epäili tämän vuoksi, että sulautuma antaisi Universalille mahdollisuuden ja jopa kannustimen nostaa angloamerikkalaisten teosten verkko-oikeuksien hintoja.
            
         Päätelmät
   
               (16)
            
            
               Edellä esitetyn perusteella voidaan päätellä, että ehdotettu yrityskeskittymä on ilmoitetussa muodossa omiaan olennaisesti estämään tehokasta kilpailua verkko-oikeuksien markkinoilla Itävallassa, Tšekissä, Saksassa, Puolassa ja Yhdistyneessä kuningaskunnassa sekä koko Euroopan talousalueella.
            
         4.   Osapuolten ehdottamat sitoumukset
   
               (17)
            
            
               Poistaakseen komission havaitsemat ongelmat Universal sitoutui myymään tietyn määrän tärkeitä luetteloita, jotka sisälsivät angloamerikkalaisia tekijänoikeuksia ja sopimuksia tekijöiden kanssa. Näihin luetteloihin kuuluvat Zomba UK-, 19 Music-, 19 Songs-, BBC music publishing- ja Rondor UK -yritysten toiminta Euroopan talousalueella sekä ETA-lisenssi Zomba U.S. -yrityksen luettelolle. Nämä luettelot sisältävät monia menestyskappaleita ja useita kuuluisia musiikin tekijöitä kuten Kaiser Chiefs, Justin Timberlake ja R. Kelly. Vaikka kilpailuongelmat liittyvät vain verkko-oikeuksiin, elinkelpoisuuden takaamiseksi sitoumusten täytyy kattaa kaikki tekijänoikeudet (myös mekanisointi-, esitys-, synkronointi- ja painatusoikeudet).
            
         5.   Toimitettujen sitoumusten arviointi
   
               (18)
            
            
               Osapuolet paransivat korjaustoimenpiteiden yhdistelmää merkittävästi kaksi kertaa vastauksena kahden markkinatestin tuloksiin. Viimeiseksi esitettyjen luetteloiden laadun perusteella komissio katsoo, että sitoumukset poistavat kilpailuongelmat.
            
         
               (19)
            
            
               Tämän vuoksi voidaan päätellä, että osapuolten toimittamien sitoumusten perusteella ilmoitettu keskittymä ei olennaisesti estä tehokasta kilpailua yhteismarkkinoilla eikä niiden merkittävällä osalla verkko-oikeuksien osalta. Ehdotettu toimenpide oli määrä julistaa tämän johdosta sulautuma-asetuksen 8 artiklan 2 kohdan ja 10 artiklan 2 kohdan sekä ETA-sopimuksen 57 artiklan mukaisesti yhteismarkkinoille soveltuvaksi.
            
         
      (1)  EUVL L 24, 29.1.2004, s. 1.